b'\n_START_ARTICLE_\nWarner Bros. Cartoons\n_START_SECTION_\nHist\xc3\xb2ria\n_START_PARAGRAPH_\nLa divisi\xc3\xb3 d\'animaci\xc3\xb3 de Warner Bros. Pictures va n\xc3\xa9ixer el 1933 amb el nom de Leon Schlesinger Productions, una companyia independent que produ\xc3\xafa dels curts de Looney Tunes i Merrie Melodies, que eren distribu\xc3\xafts posteriorment per Warner Bros. Pictures. Leon Schlesinger, qui desenvolupava la tasca de productor, va vendre l\'estudi a Warner Bros. el 1944, que va continuar funcionant amb el nom de Warner Bros. Cartoons, Inc. fins a 1963. D\'en\xc3\xa7\xc3\xa0, els curts dels Looney Tunes i Merrie Melodies van ser produ\xc3\xafts externament per DePatie-Freleng Enterprises, l\'estudi de Friz Freleng, fins a 1967. Aleshores Warner Bros. Studio va tornar a obrir les seues portes per poc de temps, ja que dos anys despr\xc3\xa9s va tancar definitivament._NEWLINE_El 1980 es va crear Warner Bros. Animation, una altra divisi\xc3\xb3 interna d\'animaci\xc3\xb3, per\xc3\xb2 que no va produir curtmetratges com els que solia fer Warner Bros. Cartoons, sin\xc3\xb3 llargmetratges o s\xc3\xa8ries de televisi\xc3\xb3.\n_START_SECTION_\nTermite Terrace\n_START_PARAGRAPH_\nDavant la manca d\'espai a l\'estudi original on els curts de Looney Tunes es produ\xc3\xafen, l\'encarregat de l\'estudi durant els anys 30 i 40, Leon Schlesinger, va situar un nou equip d\'animaci\xc3\xb3 (dirigit per Tex Avery amb col\xc2\xb7laboraci\xc3\xb3 de Chuck Jones i Bob Clampett i a qui despr\xc3\xa9s se\'ls unirien altres futures emin\xc3\xa8ncies del camp de l\'animaci\xc3\xb3) a un nou edifici: un bungalow de fusta amb cinc habitacions que estava infestat de t\xc3\xa8rmits. L\'edifici va ser afectivament anomenat "Termite Terrace" -terrassa de t\xc3\xa8rmits- per part dels animadors. Tot i que l\'equip va abandonar l\'edifici l\'any seg\xc3\xbcent, el terme "Termite Terrace" va ser utilitzat com a terme general per anomenar el departament de dibuixos animats de Warner Brothers de l\'\xc3\xa8poca cl\xc3\xa0ssica.'